## Odluka Ustavnog suda Republike Hrvatske brojU-IIIA-3514/2005 od 11. srpnja 2007.

### NN 87/2007 (22.8.2007.), Odluka Ustavnog suda Republike Hrvatske brojU-IIIA-3514/2005 od 11. srpnja 2007.

# USTAVNI SUD REPUBLIKE HRVATSKE

**2705**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Davor
Krapac, Ivan Matija, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio N. M. iz Z., na sjednici
održanoj 11. srpnja 2007. godine, jednoglasno je donio

## ODLUKU

I. Ustavna tužba se usvaja.
II. Županijski sud u Zagrebu dužan je donijeti odluku u predmetu koji se vodi
pred tim sudom pod brojem: Gž-3760/07 (predmet Općinskog suda u Zagrebu broj: Ps-1061/99)
u najkraćem mogućem roku, ali ne duljem od šest (6) mjeseci, računajući od prvog
idućeg dana nakon dana objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe N. M. iz Z., Av. M. D. 77b, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od 6.000,00
kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 17. kolovoza 2005. ustavnu
tužbu radi duljine parničnog postupka, smatrajući da mu je povrijeđeno ustavno
pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je 22. rujna 1999. pred Općinskim sudom u Zagrebu
tužbom podnositelja protiv Republike Hrvatske, Ministarstva obrane, radi otkupa
stana.
U postupku su poduzete sljedeće radnje, relevantne za odlučivanje o pravima i
obvezama podnositelja:
– rješenjem od 30. rujna 1999. sud je pozvao podnositelja na ispravak i dopunu
tužbe, što je podnositelj i učinio podneskom od 5. studenoga 1999.;
– tužena je podneskom od 10. prosinca 1999. sudu podnijela odgovor na tužbu;
– na ročištu održanom 12. siječnja 2000. sud je odredio provođenje dokaza
saslušanjem svjedoka;
– na ročištu održanom 22. ožujka 2000. sud je od podnositelja uzeo izjavu o
imovnom stanju te ga rješenjem oslobodio od obveze plaćanja sudskih pristojbi u
ovom predmetu, zatim je proveo saslušanje svjedoka i podnositelja je obvezao da
u roku od petnaest (15) dana sudu dostavi daljnju dokumentaciju i dokazne
prijedloge;
– rješenjem od 13. srpnja 2001. sud je pozvao podnositelja da postupi sukladno
raspravnom rješenju od 22. ožujka 2000.;
– na ročištu održanom 23. listopada 2002. sud je glavnu raspravu odgodio, te je
odredio daljnje saslušanje svjedoka;
– službenom bilješkom od 13. veljače 2003., odgođeno je ročište zakazano za 13.
veljače 2003.;
– rješenjem od 12. listopada 2004. sud je odgodio ročište za glavnu raspravu
zakazano za 5. studenoga 2004.;
– podneskom od 4. kolovoza 2005. tužena je predložila zakazivanje ročišta za
glavnu raspravu;
– na ročištu održanom 8. veljače 2006. glavna rasprava je odgođena, te je sud
odredio provođenje dokaza saslušanjem podnositelja kao stranke u postupku;
– na ročištu održanom 22. ožujka 2006. sud je odredio provesti dokaz očevidom na
licu mjesta;
– očevid na licu mjesta održan je 1. lipnja 2006., te je vještaku naloženo da
izradi pismeni nalaz i mišljenje;
– nalaz i mišljenje vještaka sudu je dostavljeno 30. lipnja 2006., na koji se
podnositelj očitovao podneskom od 21. srpnja 2006.;
– iduće ročište održano je 6. veljače 2007. na kojem je glavna rasprava
zaključena;
– rješenjem od 15. veljače 2007. sud je glavnu raspravu preotvorio, te su iduća
ročišta održana 21. ožujka 2007. i 4. travnja 2007., te je odluka suda
objavljena na ročištu održanom 12. travnja 2007.;
– protiv odluke suda tužena je 7. svibnja 2007. izjavila žalbu, te je predmet
dostavljen Županijskom sudu u Zagrebu na odlučivanje.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 22. rujna 1999. pred Općinskim sudom u Zagrebu.
Ustavna tužba podnijeta je 17. kolovoza 2005., a do tog dana sudski postupak
nije pravomoćno okončan pa Ustavni sud utvrđuje da je do dana podnošenja ustavne
tužbe postupak u ovom predmetu trajao pet (5) godina, deset (10) mjeseci i
dvadeset i pet (25) dana.

4.2. POSTUPANJE NADLEŽNOG SUDA

U pravno relevantnom razdoblju postupak se vodio pred sudom prvog stupnja koji
je, od radnji relevantnih za odlučivanje o pravima i obvezama podnositelja,
podnositelja pozvao na ispravak i dopunu tužbe, zatim je održao više ročišta za
glavnu raspravu, od podnositelja ustavne tužbe je uzeo izjavu o imovnom stanju i
podnositelja oslobodio od obveze plaćanja sudskih pristojbi te je odredio i
proveo dokaz saslušanjem svjedoka.
Nakon podnošenja ustavne tužbe sud je održao više ročišta, odredio je i proveo
očevid na licu mjesta, zatim je zaključio glav­nu raspravu pa ju je ponovno
preotvorio i zaključio te odlučio o zahtjevu podnositelja. U povodu žalbe tužene
predmet je dostavljen Županijskom sudu u Zagrebu na odlučivanje.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ustavni sud ocjenjuje da je podnositelj ustavne tužbe, kao tužitelj u parničnom
postupku, djelomično pridonio duljini postupka.
Naime, sud je raspravnim rješenjem od 22. ožujka 2000. pod­nositelju naložio
dostavu dokumentacije i daljnjih dokaznih prijed­loga što podnositelj nije
učinio, čak ni nakon ponovljenog naloga suda od 13. srpnja 2001. godine.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o složenoj pravnoj
stvari.

OCJENA USTAVNOG SUDA

5. Ustavni sud utvrđuje da je postupak u ovom predmetu pred sudom prvog stupnja,
u pravno relevantnom razdoblju, trajao preko pet (5) godina, odnosno ukupno
skoro sedam (7) godina, što ne udovoljava zahtjevu suđenja u razumnom roku.
Navedeno imajući u vidu neaktivnost suda prvog stupnja u razdoblju od 22. ožujka
2000. do 13. srpnja 2001., te u razdoblju od 23. listopada 2002. do podnošenja
ustavne tužbe (17. kolovoza 2005.), a koje se razdoblje neaktivnosti nastavilo
sve do 8. veljače 2006. godine.
Slijedom navedenog, a imajući u vidu ukupno trajanje postup­ka, neučinkovitost i
neaktivnost Općinskog suda u Zagrebu, te okolnost da se u konkretnom slučaju ne
radi o složenoj pravnoj stvari, Ustavni sud je utvrdio da je dugim trajanjem i
neučinkovitim provođenjem parničnog postupka, u kojemu nije donesena pravomoćna
odluka suda, podnositelju povrijeđeno ustavno pravo da zakonom ustanovljeni
neovisni i nepristrani sud u razumnom roku odluči o njegovim pravima i obvezama,
koje je zajamčeno člankom 29. stavkom 1. Ustava Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Visinu naknade, zbog povrede ustavnog prava iz članka 29. stavka 1. Ustava,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
Doprinos podnositelja duljini postupka, Sud je uzeo u obzir prilikom
odmjeravanja primjerene naknade zbog utvrđenja povrede prava podnositelja na
suđenje u razumnom roku.
Sukladno odredbi članka 63. stavka 3. Ustavnog zakona, odlučeno je kao u točkama
III. i IV. izreke ove odluke.
8. Predsjednik Županijskog suda u Zagrebu dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkas­nije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.
9. Odluka o objavi (točka V. izreke) temelji se na odredbi članka 29. Ustavnog
zakona.

Broj: U-IIIA-3514/2005
Zagreb, 11. srpnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 87/2007-2705
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)